‘‘અરે કંથકજી, તમને નહેરુજી વિશે ખબર નથી ? સાહેબ વિદેશ નીતિનાં કોઇ ટેન્શનમાં તમને કહેવાનું ભૂલી ગયા લાગે છે. વાંધો નહીં. ચાલો હું કહી દઉં. અમારે ત્યાં અત્યારે સાહેબ છે એમ એક નહેરુ કરીને વડાપ્રધાન હતા. સાહેબના શુભેચ્છકો અને સાથીઓ સૌ એવું કહે છે કે આ નહેરુ કાંઇ એવું ને એવું કરી ગયા છે કે સાહેબને તેમનું ધાર્યું કરવા દેતા નથી. એ નહેરુના વંશજોએ 70 વર્ષ ભારત પર રાજ કર્યું. તેમાં તેમણે શું શું તારાજ કરી નાખ્યું છે એની યાદી આપવામાં ને આપવામાં જ સાહેબનાં ચાર વર્ષ નીકળી ગયાં. તમે નહીં માનો કંથકજી હજુ આવતું વર્ષ નહીં પણ એ પછીનાં પાંચ વર્ષ પણ સાહેબ અને તેમના સાથીઓનો સમય નહેરુ અને તેમના વંશજોએ કરેલાં કૃત્યોને ગણાવવામાં ને વર્ણવવામાં જ વીતી જશે. એટલે સાહેબને તેમની કેટલીય ઇચ્છાઓ પૂરી કરવામાં કદાચ 2024 સુધી રાહ જોવી પડશે.’’